
R A P O R T

asupra propunerii legislative pentru modificarea art.86, alin.(1) din Legea nr.19 din 17 martie 2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită în vederea examinării şi întocmirii raportului, cu  propunerea legislativă pentru modificarea art.86, alin.(1) din Legea nr.19 din 17 martie 2000 privind sistemul public de pensii şi alte drepturi de asigurări sociale trimisă cu adresa nr. P.l.x 871 din 13 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1106 - favorabil)

· Consiliului Economic şi Social (nr.1686 - negativ)
· Comisiei pentru buget, finanţe şi bănci (nr.747 - negativ)
· Comisiei juridice, de disciplină şi imunităţi (nr.31/1364 - favorabil)
precum şi punctul de vedere al Guvernului (nr.2402 - negativ).
Propunerea legislativă are ca obiect de reglementare modificarea art.86, alin.(1) din Legea nr.19 din 17 martie 2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul majorării termenului de soluţionare a cererilor de pensionare de către casele teritoriale de pensii, de la 30 de zile la 60 de zile de la data depunerii cererii.
Comisia propune Plenului Camerei Deputaţilor respingerea iniţiativei legislative din următoarele considerente:

1. Cadrul legislativ actual prevede posibilitatea depăşirii termenului de 30 de zile doar pentru cazuri excepţionale.
2. Adoptarea acestei propuneri legislative ar conduce la defavorizarea persoanelor care solicită înscrierea la pensie, întrucât în perioada în care este aşteptat răspunsul caselor teritoriale de pensii, persoana în cauză rămâne fără venituri.
3. În prezent, se pun bazele introducerii unui sistem informatizat integrat care va asigura soluţionarea în termen de 30 de zile a tuturor cererilor de înscriere la pensie.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

din partea Guvernului: 

Dl. Mihai Şeitan – Preşedinte, Casa Naţională de Pensii şi alte Drepturi de Asigurări Sociale.
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi. 

5. Propunerea legislativă a fost respinsă de Senat în şedinţa din 9 noiembrie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 13 decembrie 2006, Comisia propune  respingerea propunerii legislative. 

Stelian DUŢU

